HuffPost-blog ŉ ‘hartseer dag vir joernalistiek’Huffington Post SA (Foto: Facebook/HuffPost SA) Media24 het Saterdag in ŉ verklaring gesê hy gaan dringend ondersoek instel na ŉ omstrede blog wat deur The Huffington Post se Suid-Afrikaanse uitgawe gepubliseer is wat voorstel dat wit mans hul stemreg ontsê word, en daarna op dié webwerf verwyder is weens talle onsekerhede oor die skrywer van die storie. Dié blog, getitel “Could it be time to deny white men the franchise?”, het wyd opspraak gewek en die maatskappy is met ŉ storm negatiewe kommentaar getref. The Huffington Post het vandeesweek gesê die stuk is geskryf deur Shelley Garland – ŉ onafhanklike skrywer wat haarself voorgedoen het as ŉ MA-student by die Universiteit van Kaapstad. Weens die opspraak wat die stuk egter gewek het, is ŉ ondersoek na Garland van stapel gestuur waarna bevind is dat dié persoon nie werklik bestaan nie. Garland se blog het geargumenteer dat wit mans vir minstens twee dekades hul stemreg ontsê moet word. Sy het die blog onder meer ook gebruik om wit mans te blameer vir Brexit en Trump se oorwinning. Die blog is vroeër deur The Huffington Post as ŉ “standaard-feministiese teorie” bestempel voor dit verwyder is. Esmaré Weideman, Media24 se uitvoerende hoof, het Saterdag gesê die maatskappy neem die saak nie ligtelik op nie. “Die hele voorval het groot skade vir The Huffington Post en Media24 veroorsaak. Verantwoordelike joernalistiek is die hart van dit wat ons doen; dit is die ‘geldeenheid’ waarmee ons werk. In die era van valse nuus, bestee ons redakteurs baie tyd daaraan om te verseker dat die waarheid gepubliseer word. Wanneer ons stelsels misluk, is ons nie net hartseer nie, maar ook woedend. Dis ŉ hartseer dag vir joernalistiek,” het sy gesê. Andreij Horn, hoof van 24.com, het gesê ŉ volledige ondersoek is van stapel gestuur om te probeer uitpluis hoe die voorval kon gebeur het.